দিঘায় ছিনতাই গ্যাং! গোপনে অভিযান পুলিশের, ধৃত হাফ ডজন দুষ্কৃতী

দিঘা: বাঙালির কাছেপিঠের অন্যয়ম উইকেন্ড-ডেস্টিনেশন হল দিঘা (Digha) ও মন্দারমণি (Mandarmani)। শীত ও নববর্ষের মরসুম শুরু হতেই দিঘা ও মন্দারমণিতে পর্যটকদের ভিড় বাড়ছে। ভিড়ের সুযোগে আবারও ছিনতাই (Robbery) চক্র সক্রিয় হওয়ার চেষ্টা করেছিল এই দুই পর্যটন কেন্দ্রে। তবে পুলিশের তৎপরতায় দুষ্কৃতীদের সেই পরিকল্পনা সফল হয়নি। দিঘা পুলিশ (Digha Police) অভিযান চালিয়ে ইতিমধ্যে হাওড়ার ছয় যুবককে গ্রেফতার করেছে। তারা নাকি বিভিন্ন হোটেলে আশ্রয় নিয়ে চুরি-ছিনতাইয়ের পরিকল্পনা করেই দিঘায় এসেছিল।

পুলিশের দেওয়া তথ্য অনুযায়ী, ধৃতরা বেশ কয়েকদিন ধরে দিঘার বিভিন্ন এলাকায় ঘুরে পর্যটকদের লক্ষ্য করছিল। সন্ধ্যার সময় পর্যটকদের অন্যমনস্কতার সুযোগ নিয়ে মোবাইল ফোন, ব্যাগ ও অন্যান্য মূল্যবান সামগ্রী হাতিয়ে নেওয়া ছিল তাদের পরিকল্পনা। তবে পুলিশের তৎপরতায় পরিকল্পনা বাস্তবায়িত হওয়ার আগেই ধরা পড়ল অসাধু চক্রের ছয় সদস্য।

আরও পড়ুন: হুগলি নদীতে ঘুরে বেড়াচ্ছে দানবীয় তিমি! দেখা মিলছে মাঝে মাঝে

পুলিশ সূত্রে জানা গিয়েছে, ধৃত যুবকদের কাছে উদ্ধার হয়েছে পাঁচটি মোবাইল ফোন এবং অন্যান্য চুরির সামগ্রী। এই চক্রে আরও কেউ জড়িত রয়েছে কি না, তা জানার জন্য ধৃতদের জিজ্ঞাসাবাদ করা হচ্ছে। এদিন ধৃতদের কাঁথি আদালতে পেশ করা হয় এবং তাদের পুলিশি হেফাজতে রাখা হয়েছে বলে খবর।

প্রসঙ্গত, বিগত কয়েক মাসে দিঘায় পর্যটকদের নিরাপত্তা নিয়ে একাধিক প্রশ্ন উঠেছে। মধুচক্র থেকে শুরু করে ছিনতাই চক্রের মতো ঘটনাগুলি সৈকত নগরীর নিরাপত্তা ব্যবস্থাকে বারবার প্রশ্নের মুখে ফেলেছে। বছরের শুরুতেই এই ঘটনায় তুমুল চাঞ্চল্য তৈরি হয়েছে। তবে পর্যটকদের নিরাপত্তা নিশ্চিত করতে দিঘা পুলিশ আরও কড়া ব্যবস্থা গ্রহণের প্রতিশ্রুতি দিয়েছে।